Staatenbund
Dr Staatebund (Konföderation, völkerrächtlige Verein) isch e Zsämmeschluss vo souveräne Staate (Mitgliidstaate, Bundesgliider) mit ere eigene, aber nume lockere Organisation uf dr Bundesebeni.

Dr Underschiid zwüschen eme Staatebund und em Bundesstaat isch, ass im Bundesstaat d Souveränität biim Bund liit, währed im Staatebund die einzelne Staate souverän si. Die Underschiid si allerdings fliessend, hüfig wärde beidi Begriff synonym bruucht. D Souveränität bedütet in däm Zsämmehang in erster Linie s Rächt, d Kompetänze zwüschen em Einzelstaat und em Bund z verdeile (die so genannti Kompetänzkompetänz). D Institutione vom ene Staatebund si im Allgemeine ee repräsentativi Versammlig, gmeinsami Usfüehrigsorgan für die gmeinsame Ufgoobe und e Schiidsgrichtsbarkeit für s Biilege vo Striitigkeite under de Gliidstaate. Im ene Staatebund chönne Gsetz vo dr gsetzgäbende Körperschaft vom Bund keini diräkte Uswirkige uf d Bürger ha, si wärde nume zur Verabschiidig an d Parlamänt vo de Gliidstaate delegiert, usserdäm bestoht en Usdrittsrächt für d Gliidstaate.

Die Europäischi Union isch as Völkerrechtssubjekt kei Staatebund, sondern isch in ere Klasse für sich. S dütsche Bundesverfassigsgricht het se im ene Urdeil vo 1993 as Staateverbund bezeichnet, was au über d Gränze vo Dütschland use Aklang gfunde het. D EU het in ihre Mitgliidsländer innepolitischi Befuegnis, wo uf e Bundesstaat hiwiise, doch stoht däm bis jetzt no kei eiheitligi gmeinsami Ussepolitik gegenüber, was d Union wien e reine Staatebund loot lo usgseh.

Bispil 

Bispil für Staatebünd si:
 die Afrikanischi Union
 d Benelux
 dr Dütsch Bund (1815–1866)
 Serbie-Montenegro (2003–2006)
 die Alti Eidgenosseschaft
 die Schwiizerischi Eidgenosseschaft vo 1815 bis 1848, nochhär e Bundesstaat
 die Vereinigte Staate vo Amerika bis 1787, nochhär e Bundesstaat

Lueg au
Staateverbund

Internationali Organisation
Staat
Politischi Geographii